2021. gada . Noteikumi Nr.

Rīgā (prot. Nr. .§)

**Noteikumi par īpašās veterinārās receptes apriti**

Izdoti saskaņā ar Narkotisko un psihotropo vielu un zāļu,

kā arī prekursoru likumīgās aprites likuma 36. panta trešo daļu

**I. Vispārīgie jautājumi**

1. Noteikumi nosaka Latvijā kontrolējamo narkotisko vielu, psihotropo vielu un prekursoru II un III sarakstā iekļauto vielu saturošo zāļu (turpmāk – II un III saraksta zāles) īpašās veterinārās receptes (turpmāk – īpašā recepte) apriti – izsniegšanu, izrakstīšanu, uzglabāšanu, uzskaiti un iznīcināšanu, kā arī īpašās receptes veidlapas (pielikums) paraugu.

2. Pārtikas un veterinārais dienests (turpmāk – dienests) organizē tipogrāfiski iespiestu īpašo recepšu veidlapu izgatavošanu atbilstoši šo noteikumu pielikumā noteiktajam paraugam un šādām prasībām:

2.1. izmērs – 12 x 18 centimetru;

2.2. iespiesta trijos eksemplāros ar iestrādātu aizsargmehānismu, lai nepieļautu īpašo recepšu veidlapu viltošanu, un no tiem pirmā veidlapa gaiši zilā krāsā paredzēta aptiekai, otra baltā krāsā – dzīvnieka īpašniekam vai turētājam un trešā dzeltenā krāsā – veterinārmedicīniskās prakses iestādei;

2.3. ne sērijas, ne to numuri neatkārtojas;

2.4. iespiedteksts ir melnā krāsā ar fonā iespiestu gijošēta aizsargraksta fonu pelēkā krāsā, lai varētu atklāt jebkuru ar mehāniskiem vai ķīmiskiem līdzekļiem izdarītu viltojumu.

3. Veterinārmedicīniskās prakses iestāde norīko vismaz vienu praktizējošu veterinārārstu, kas tajā ir atbildīgs par īpašo recepšu un īpašo recepšu veidlapuapriti (turpmāk – atbildīgais veterinārārsts).

**II. Īpašo recepšu veidlapu izsniegšana un īpašo recepšu izrakstīšana**

4. Dienests izsniedz īpašo recepšu veidlapas atbildīgajam veterinārārstam, saņemot rakstisku veterinārmedicīniskās prakses iestādes pieprasījumu.

5. Atbildīgais veterinārārsts izsniedz īpašo recepšu veidlapas veterinārmedicīniskās prakses iestādes praktizējošam veterinārārstam.

6. Praktizējošs veterinārārsts īpašo recepti izraksta skaidri salasāmā rokrakstā vai tam izmanto datoru vai citus tehniskos līdzekļus, kas nodrošina skaidru un nepārprotamu datu uztveri.

7. Praktizējošs veterinārārsts īpašajā receptē norāda šādu informāciju:

7.1. dzīvnieka īpašnieka vai turētāja vārdu, uzvārdu, personas kodu un adresi;

7.2. dzīvnieka vārdu, sugu un vecumu;

7.3. dzīvnieka identifikācijas numuru (ja attiecināms);

7.4. novietnes reģistrācijas numuru (ja attiecināms);

7.5. praktizējošā veterinārārsta vārdu, uzvārdu un veterinārmedicīniskās prakses sertifikāta numuru;

7.6. II un III saraksta zāļu nosaukumu, formu, stiprumu, tilpumu un daudzumu;

7.7. norādījumus par II un III saraksta zāļu lietošanu;

7.8. periodu, kurā II un III saraksta zāles izdalās no organisma, ja tās paredzētas produktīvam dzīvniekam;

7.9. īpašās receptes izrakstīšanas datumu.

8. Praktizējošs veterinārārsts uz vienas īpašās receptes dzīvnieka ārstēšanas kursam izraksta tikai vienu II vai III saraksta zāļu nosaukumu.

9. Praktizējošs veterinārārsts katru īpašās receptes eksemplāru apstiprina ar parakstu un personiskā zīmoga nospiedumu.

10. Praktizējošs veterinārārsts, izrakstot īpašo recepti, receptes sadaļā *Rp*. (latīņu valodas termina "*recipe*" saīsinājums, tulkojumā – "ņem") lieto vispārpieņemtos receptūras saīsinājumus latīņu valodā, norādot, cik lielā devā, kad, cik bieži un kā lietojamas II un III saraksta zāles.

11. Īpašās receptes trešo eksemplāru praktizējošs veterinārārsts nodod uzglabāšanai veterinārmedicīniskās prakses iestādē.

**III. Īpašo recepšu un īpašo recepšu veidlapu uzglabāšana**

12. Veterinārmedicīniskās prakses iestāde:

12.1. saņemtās īpašo recepšu veidlapas un īpašās receptes trešo eksemplāru uzglabā seifā vai slēdzamā metāla skapī, ko nav iespējams pārvietot un kam nevar piekļūt nepiederošas personas;

12.2. īpašo recepšu veidlapas, kuras defekta dēļ nav lietojamas vai kurās, izrakstot īpašo recepti, radusies kļūda, (turpmāk – nederīgās īpašo recepšu veidlapas) līdz to nodošanai dienestam uzglabā atbilstoši šo noteikumu 12.1. apakšpunktā minētajām prasībām, nepieļaujot to sajaukšanu ar derīgām īpašo recepšu veidlapām.

13. Īpašās receptes trešo eksemplāru veterinārmedicīniskās prakses iestāde glabā ne mazāk kā piecus gadus un pēc pieprasījuma uzrāda dienestam.

**IV. Īpašo recepšu un īpašo recepšu veidlapu uzskaite un iznīcināšana**

14. Veterinārmedicīniskās prakses iestāde nodrošina īpašo recepšu veidlapu, izrakstīto īpašo recepšu, kā arī nederīgo īpašo recepšu veidlapu uzskaiti un izsekojamību. Minētos uzskaites un izsekojamības datus uzglabā ne mazāk kā trīs gadus un pēc pieprasījuma uzrāda dienestam.

15. Veterinārmedicīniskās prakses iestāde nederīgās īpašo recepšu veidlapas ne retāk kā reizi trijos gados nodod dienestam, kas sagatavo nodošanas un pieņemšanas aktu, kurā norāda īpašo recepšu veidlapu vai īpašo recepšu veidu, sēriju, numuru, daudzumu un datumu. Nodošanas un pieņemšanas aktu dienests sagatavo divos eksemplāros, no kuriem vienu uzglabā dienestā, bet otru nodod veterinārmedicīniskās prakses iestādei, kas to uzglabā trīs gadus.

16. Dienests nodrošina šo noteikumu 15. punktā minēto nederīgo īpašo recepšu veidlapu iznīcināšanu.

17. Ja notikusi zādzība vai laupīšana no seifa vai metāla skapja, veterinārmedicīniskās prakses iestāde nodrošina, lai pie tā nepiekļūst nepiederošas personas, un par notikušo faktu nekavējoties ziņo Valsts policijai un informē dienestu.

**V. Noslēguma jautājumi**

18. Atzīt par spēku zaudējušiem Ministru kabineta 2010. gada 10. augusta noteikumus Nr. 757 "Īpašās veterinārās receptes izrakstīšanas un uzglabāšanas kārtība" (Latvijas Vēstnesis, 2010, 128. nr.; 2011, 151. nr.).

19. Īpašo recepšu veidlapas, kas tipogrāfiski iespiestas līdz šo noteikumu spēkā stāšanās dienai, uzskatāmas par nederīgām. Veterinārmedicīniskās prakses iestāde mēneša laikā pēc šo noteikumu spēkā stāšanās, nodod dienestam nederīgās īpašo recepšu veidlapas iznīcināšanai. Dienests nodoto nederīgo īpašo recepšu veidlapu vietā bez papildu maksas izsniedz veterinārmedicīniskās prakses iestādei atbilstošu skaitu jauno īpašo recepšu veidlapu.

Ministru prezidents A. K. Kariņš

Zemkopības ministrs K. Gerhards